vestenvindsbæltet
Vestenvindsbæltet er området mellem de subtropiske højtryk omkring 30° n.br. og de vandrende lavtryk på polarfronten omkring 60° n.br. Luften strømmer nordpå fra højtrykket, men afbøjes mod højre pga. corioliskraften og bliver derfor til en vestenvind. Denne vestenvind hersker op gennem både troposfæren og stratosfæren.
Et tilsvarende vestenvindsbælte findes på den sydlige halvkugle; bælterne er en del af Jordens primære vindsystem. Se også atmosfærisk cirkulation.